**SMART Balkan**

**Shoqëria Civile për Shoqërinë e Përbashkët në Ballkanin Perëndimor**

**TERMAT E REFERENCËS**

**Ekspertë për hartimin e kurrikulës në fushën e menaxhimit financiar të organizatave të shoqërisë civile**

1. **KONTEKSTI**

SMART Balkans - Shoqëria Civile për Shoqërinë e Përbashkët në Ballkanin Perëndimor është një projekt katërvjeçar i zbatuar në gjashtë vendet e Ballkanit Perëndimor, me objektivin e përgjithshëm: të kontribuojë në forcimin e demokracive pjesëmarrëse dhe integrimit Euro-Atlantik në Ballkanin Perëndimor duke fuqizuar organizatat e shoqërisë civile (OSHC) dhe rrjetet e OSHC-ve të kenë rol më të fortë dhe aktiv në krijimin e shoqërive paqësore dhe gjithëpërfshirëse për zhvillim të qëndrueshëm në Shqipëri, Bosnjë dhe Hercegovinë, Kosovë, Mal të Zi, Maqedoninë e Veriut dhe Serbi. Ky projekt po zbatohet nga një konsorcium prej 3 organizatash: Centar za promociju civilnog društva (CPCD) nga Bosnja dhe Hercegovina, Center for Research and Policy Making (CRPM) nga Maqedonia e Veriut dhe Instituti për Demokraci dhe Ndërmjetësim (IDM) nga Shqipëria. Projekti financohet nga Ministria e Punëve të Jashtme të Norvegjisë (NMFA), me një grant prej mbi 17 milionë euro.

Një nga rezultatet e këtij projekti është krijimi i OSHC-ve më të forta, më të qëndrueshme dhe më aktive në gjashtë vendet e rajonit të Ballkanit Perëndimor. Në këtë kuadër, tre partnerë të konsorciumit do të akreditojnë programe trajnimi për OSHC-të në aspektet e menaxhimit financiar. IDM do të akreditojë programin në Shqipëri, në përputhje me ligjet dhe rregulloret kombëtare për trajnimin e të rriturve dhe kuadrin ligjor përkatës. Kurrikula dhe materialet e trajnimit do të zhvillohen në bashkëpunim me ekspertë të jashtëm. Këta ekspertë duhet të kenë përvojë praktike në shoqërinë civile, finance dhe trajnimin e të rriturve. Kurrikula, që përfshin rreth 120 orë, do të hartohet duke konsideruar kuadrin arsimor ligjor në Shqipëri. Hartimi i kurrikulës do t'i nënshtrohet procesit për miratim nga autoritetet publike përkatëse.

**2. OBJEKTIVAT DHE REZULTATET**

Qëllimi është hartimi i kurrikulës së Akademisë Financiare për OSHC-të. Ekspertët do të angazhohen për hartimin e kurrikulës prej rreth 120 orësh. Ata janë përgjegjës për cilësinë e kurrikulës që do t'i nënshtrohet një procesi për miratim nga autoritetet publike përkatëse. Pritet që ky proces të kryhet mbi parimet e profesionalizmit dhe etikës. Pas përzgjedhjes, ekspertët do të nënshkruajnë një kontratë shërbimi me IDM. Kontrata e shërbimit do të përmbajë edhe standardet që garantojnë cilësinë e kurrikulës.

**3. PRODUKTET**

Produktet që priten nga ekspertët janë:

• Metodologjia për zhvillimin e kurrikulës;

• Reflektimi i analizave të nevojave, duke përfshirë materialin e përgatitur nga projekti, kërkesat

 specifike dhe përvojën e ekspertëve;

• Materiali teorik, kuadri didaktik për ditët e trajnimit, materialet e vlerësimit të njohurive;

• Prezantime në PowerPoint;

• Zbatimi në përputhje me dispozitat dhe rregulloret ligjore të përcaktuara nga Ministria e Financave dhe Ekonomisë (kurrikula do të miratohet nga kjo e fundit si pjesë e procesit të licencimit për realizimin e këtij trajnimi).

Të gjitha materialet do të jepen në gjuhën shqipe.

4. **FOKUSI I THIRRJES**

Ekspertët do të hartojnë kurrikulat bazuar në analizat e nevojave të kryera përmes platformës online, materialin e përgatitur nga projekti dhe përvojën e tyre në shoqërinë civile. Ekspertët do të respektojnë dispozitat ligjore të Ministrisë së Financave pasi kjo e fundit do të licencojë IDM-në për kryerjen e trajnimeve në bazë të kësaj kurrikule. Ekspertët do të bazohen në standardet dhe rregulloret përkatëse. Kurrikula do të jetë pjesë e paketës së aplikimit të IDM për t'u licencuar për zhvillimin e këtij trajnimi.

**5. PËRZGJEDHJA E EKSPERTËVE**

Ekspertët do të identifikohen dhe përzgjidhen në bazë të përmbushjes së kritereve të përshkruara në seksionin e profilit të ekspertëve. Aplikimet e pranuara për ekspertë do të shqyrtohen dhe do të përzgjidhet lista e shkurtuar. Kandidatët e listës së përzgjedhur do të ftohen të dorëzojnë një metodologji dhe të zhvillojnë një intervistë. Ekspertët do të përzgjidhen brenda tetorit 2023.

**6. PROFILI I EKSPERTËVE**

Aplikantët janë profesionistë të specializuar në hartimin, akreditimin dhe zbatimin e programeve të trajnimit për OSHC-të, kanë ekspertizë në financë, shoqërinë civile dhe trajnimin e të rriturve.

Aplikanti i suksesshëm për ekspertë duhet:

a) Të ketë të paktën një diplomë Master në financë ose fusha të ngjashme;

b) Të ketë të paktën 5 vjet ekspertizë dhe njohuri të provuara në lidhje me fushën e punës dhe

 detyrat e përshkruara në termat e referencës;

c) Të provojë njohuritë e kuadrit ligjor financiar të shoqërisë civile dhe trajnimit të të rriturve;

d) Të ketë eksperiencë të mëparshme si ekspert në hartimin e kurrikulave dhe materialeve trajnuese

 (përvoja, aftësitë dhe kompetencat përkatëse do të referohen në Shprehjen për interes);

e) Të ketë përvojë pune në sektorin e shoqërisë civile, me fokus në menaxhimin financiar dhe

 menaxhimin e OSHC-ve, si dhe aftësitë në trajnimin e të rriturve do të konsiderohen aset;

f) Të ketë aftësi për hartimin e kurrikulave, të tilla si aftësi të mira analitike dhe në shkrim.

**7. MBROJTJA E TË DHËNAVE**

Të dhënat personale që janë dorëzuar për qëllimin e aplikimit në këtë thirrje (emrat, adresat e emailit, etj.) do të ruhen nga IDM me qëllim të përpunimit të aplikimeve dhe për t'i kontraktuar ata në lidhje me detyrat e mundshme që lidhen me thirrjen ose për t'i njoftuar për mundësitë e ardhshme të ngjashme me rolin specifik për të cilin aplikuan fillimisht. Të dhënat personale do të ruhen me kujdesin maksimal dhe në përputhje me kërkesat për mbrojtjen e të dhënave. Aplikantët mund të kërkojnë në çdo kohë të shohin të dhënat personale që ne mbajmë në lidhje me ta dhe të kërkojnë fshirjen e tyre.

**8. LEHTËSIMI DHE MBËSHTETJA**

Kontraktori do të sigurojë që ekspertët të kenë akses në informacionin përkatës në lidhje me qëllimin e kësaj thirrje dhe informacionin përkatës që ka projekti. Mbështetja teknike dhe pajisjet (kompjuter, printer, internet) të nevojshme për hartimin e kurrikulave janë përgjegjësi e ekspertëve të angazhuar.

**9. SI TË APLIKONI**

**Oferta duhet të dorëzohet me email. Në subjektin e emailit shkruani “Smart Balkan- Aplikim për hartim të kurrikulës në fushën e menaxhimit financiar të OSHC-ve”.**

Në email duhet të bashkëlidhni të gjithë dokumentacionin e listuar si më poshtë:

1. **ANEKS 1-**Propozimi financiar i ofertuesit, duhet të jetë në Lekë shqiptarë dhe duhet të përfshijë çmimet për shërbimin e listuar.
2. Në çmimet e mësipërme duhet të përfshihen të gjitha kostot e tjera që lidhen me ofrimin e Shërbimeve.
3. Çmimet e propozuara duhet të jenë të vlefshme për gjithë periudhën e kohëzgjatjes se kontratës.
4. Çmimi për njësi në propozimin financiar duhet të specifikojë që të gjitha detyrimet ligjore përkatëse janë të përfshira.
5. Curriculum vitae.
6. Shprehja e interesit (shpjegoni se si i plotësoni kërkesat e thirrjes dhe referoni përvojat e lidhura me hartimin e kurrikulave, veçanërisht për OSHC në fushën e financave).

**Rastet e mos-dorëzimit të një dokumenti, ose të dokumentave të rreme e të pasakta, konsiderohen si kushte për skualifikim.**

**Mund të aplikojnë individë ose grup ekspertësh.**

Aplikimi duhet të dorëzohet brenda datës **6.10.2023**. Për çdo pyetje ose sqarim mund të na shkruani në e-mail: info@idmalbania.org Aplikimet jashtë afatit nuk do të pranohen.